20040429

Decizia Comisiei

din 29 aprilie 2004

de adaptare, ca urmare a aderării Ciprului, a Deciziei 2003/322/CE de punere în aplicare a Regulamentului (CE) nr. 1774/2002 cu privire la hrănirea unor păsări necrofage cu anumite materii prime din categoria I

[notificată cu numărul C(2004) 1682]

(Text cu relevanță pentru SEE)

(2004/455/CE)

COMISIA COMUNITĂȚILOR EUROPENE,

având în vedere Tratatul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 2 alineatul (3),

având în vedere Actul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 57 alineatul (1),

întrucât:

(1) Pentru anumite acte care rămân valabile după 1 mai 2004 și trebuie adaptate din motive de aderare, adaptările necesare nu au fost prevăzute de Actul de aderare din 2003 ori au fost prevăzute, dar mai necesită adaptări. Toate adaptările menționate trebuie să fie adoptate înainte de aderare, astfel încât să fie aplicabile de la data aderării.

(2) În conformitate cu articolul 57 alineatul (2) din actul de aderare, Comisia urmează să adopte aceste adaptări în toate cazurile în care adoptă actul original.

(3) Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare referitoare la subprodusele de origine animală care nu sunt destinate consumului uman [1] prevede posibilitatea statelor membre de a autoriza o anumită materie primă din categoria 1 pentru hrana speciilor de păsări necrofage ocrotite sau care sunt în pericol, prin derogare de la restricțiile aplicabile utilizării produselor animaliere secundare stabilite în regulamentul menționat.

(4) Decizia 2003/322/CE a Comisiei [2] specifică statele membre autorizate să utilizeze posibilitatea menționată, speciile de păsări necrofage în hrana cărora se poate utiliza materia primă din categoria I, precum și normele de aplicat la hrănirea acestora.

(5) Ciprul a prezentat o cerere pentru autorizarea de a hrăni anumite specii de păsări necrofage cu unele materii prime din categoria 1, însoțită de informații satisfăcătoare referitoare la răspândirea acestor specii pe teritoriul său, precum și la măsurile de siguranță ce urmează să se aplice în cazul utilizării subproduselor de origine animală din categoria 1 la hrănirea păsărilor respective.

(6) În consecință, Decizia 2003/322/CE ar trebui modificată.

(7) Comitetul permanent pentru lanțul alimentar și sănătatea animală a fost informat cu privire la măsurile prevăzute de prezenta decizie,

ADOPTĂ PREZENTA DECIZIE:

Articolul 1

Decizia 2003/322/CE se modifică după cum urmează:

1. Articolul 1 se înlocuiește cu următorul text:

"Articolul 1

Normele de aplicare privind hrănirea păsărilor necrofage cu materii prime din categoria 1

În temeiul articolului 23 alineatul (2) litera (d) din Regulamentul (CE) nr. 1774/2002, Grecia, Spania, Franța, Italia, Cipru și Portugalia pot autoriza utilizarea carcaselor întregi de animale moarte care pot să conțină o materie primă cu risc specificat, în conformitate cu articolul 4 alineatul (1) litera (b) punctul (ii) din regulamentul menționat, pentru hrănirea speciilor de păsări necrofage ocrotite sau pe cale de dispariție, stabilite în partea A din anexa la prezenta decizie."

2. Articolul 4 se înlocuiește cu următorul text:

"Articolul 4

Conformarea de către statele membre

Grecia, Spania, Franța, Italia, Cipru și Portugalia adoptă de îndată măsurile necesare pentru a se conforma prezentei decizii și publică măsurile adoptate. Statele membre informează de îndată Comisia cu privire la aceasta."

3. Articolul 6 se înlocuiește cu următorul text:

"Articolul 6

Destinatari

Prezenta decizie se adresează Republicii Elene, Regatului Spaniei, Republicii Franceze, Republicii Italiene, Republicii Cipru și Republicii Portugheze."

4. În anexă, la partea A, se adaugă următoarea literă (f):

"(f) în cazul Ciprului: vulturul negru (Aegypius monachus) și vulturul grifon (Gyps fulvus)."

Articolul 2

Prezenta decizie se aplică sub rezerva și de la data intrării în vigoare a Tratatului de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei.

Articolul 3

Prezenta decizie se adresează statelor membre.

Adoptată la Bruxelles, 29 aprilie 2004.

Pentru Comisie

David Byrne

Membru al Comisiei

[1] JO L 273, 10.10.2002, p. 1. Regulament, astfel cum a fost modificat ultima dată prin Regulamentul (CE) nr. 808/2003 al Comisiei (JO L 117, 13.5.2003, p. 1).

[2] JO L 117, 13.5.2003, p. 32.

--------------------------------------------------